Ego Galterus dei gratia Eduensis Episcopus notum fieri uolumus omnibus presentes litteras inspecturis quod, cum controuersia uerteretur inter ecclesiam Sancti Symphoriani Eduensis et Hugonem maiorem de Curgeio super stagno de Paion et quibusdam terris et pasturis adiacentibus, de consensu partium eadem causa per uiros uenerabiles Iohannem et Magistrum Martinum belnensem et flauiniacensem Archidiaconos et Bartholomeum Archipresbiterum et Villermum de Losiaco canonicos Eduenses amicabiliter est terminata et eiusdem compositio in scripto redacta est, cuius forma hec est, quam nos inspeximus diligenter. 